ET Euroopa Liidu Teataja C 160/19

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2009/C 160/08

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamise kuupäevast.

KOKKUVÕTE

NÕUKOGU MÄÄRUS (EÜ) nr 510/2006

„IRPINIA – COLLINE DELL’UFITA”

EÜ nr: IT-PDO-0005-0500-28.09.2005

KPN ( X ) KGT ( )

Käesolevas kokkuvõttes esitatakse teabe andmise eesmärgil spetsifikaadi põhipunktid:

1. Liikmesriigi pädev asutus:

Nimi: Ministero delle Politiche Agricole e Forestali

Aadress:

Via XX Settembre n. 20 00187 ROMA ITALIA

Tel. +39 0646655104

Faks +39 06 46655306

E-post: saco7@politicheagricole.it

2. Taotlejate rühm:

Nimi: Consorzio di Produzione e Valorizzazione Olio Extra Vergine d’Irpinia «Irpinia — Colline dell’Ufita»

Aadress:

Vico Lapronia, 8 83031 Ariano Irpino (AV) ITALIA

Tel. +39 0825824955

Faks +39 0825824955

E-post: info@coprovoli.com

Koosseis: tootjad/töötlejad ( X ) muud ( )

3. Toote liik:

Klass 1.5 – Õlid ja rasvad – ekstra neitsioliiviõli

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus:

„Irpinia – Colline dell’Ufita”

4.2. Kirjeldus:

Ekstra neitsioliiviõlil „Irpinia – Colline dell'Ufita” KPN on turule lastuna järgmised füüsikalised, keemilised ja organoleptilised omadused.

Värvus: varieerub õlekollasest kuni rohkem või vähem sügavama roheliseni.

Organoleptilised omadused: Kriteerium Keskmine (1) Defektid 0 Oliivimaitse 3–6 Mõrudus 2–6 Teravus 2–6 Tomatisus 2–5

Keemilis-füüsikalised omadused: happesus %: kuni 0,5; peroksiidarv (mEq O2/kg): kuni 10; neeldumistegur UV K232: kuni 2,2; neeldumistegur UV K270: kuni 0,2; neeldumistegur Delta K: kuni 0,01; polüfenoolide sisaldus: vähemalt 100 ppm.

4.3. Geograafiline piirkond:

Kaitstud päritolunimetusega „Irpinia – Colline dell'Ufita” oliiviõli tootmispiirkond hõlmab Campania maakonna Avellino provintsi järgmisi kommuune: Ariano Irpino, Bonito, Carife, Casalbore, Castel Baronia, Castelfranci, Flumeri, Fontanarosa, Frigento, Gesualdo, Greci, Grottaminarda, Lapio, Luogosano, Melito Irpino, Mirabella Eclano, Montaguto, Montecalvo Irpino, Montefusco, Montemiletto, Paternopoli, Pietradefusi, San Nicola Baronia, San Sossio Baronia, Sant’Angelo all’Esca, Savignano Irpino, Scampitella, Sturno, Taurasi, Torella dei Lombardi, Torre le Nocelle, Trevico, Vallata, Vallesaccarda, Venticano, Villamaina, Villanova del Battista, Zungoli.

4.4. Päritolutõend:

Tootmisprotsessi igas järgus peab toimuma järelevalve, mille käigus dokumenteeritakse sissetulevad ja väljaminevad tooted. Sel viisil tagatakse toodete jälgitavus, mida aitab veelgi parandada haritava maa, põllumajandustootjate, õliveskite ja villijate kandmine kontrolliasutuse hallatavasse registrisse ning kontrolliasutuste teavitamine toodangu kogusest. Kontrolliasutus kontrollib tootmisspetsifikaadi ja kontrollikava sätete kohaselt kõiki registrisse kantud füüsilisi ja juriidilisi isikuid.

4.5. Tootmismeetod:

KPN „Irpinia – Colline dell’Ufita” ekstra neitsioliiviõli saadakse järgmistest oliivisortidest: „Ravece” (mille osakaal on vähemalt 60 %) ning „Ogliarola”, „Marinese”, „Olivella”, „Ruveia” ja „Vigna della Corte” üksinda või koos teistega, nii et nende osakaal ei ületa 40 %; lisada võib ka „Leccino” ja „Frantoio” sordi oliive, kuid nende osakaal ei tohi olla rohkem kui 10 %. Lubatud on kasutada orgaanilist ja/või sünteetilist väetist. Mullatöödest on põhiline pindmine kobestamine, mis on oluline ka umbrohutõrjeks. Lubatud on alustaimkatte kasutamine. Tavaliselt kasvatatakse õlipuid ilma kastmata, kuid eriti põuastel aastatel on lubatud erakorraline kastmine. Parasiiditõrje peab toimuma kooskõlas Campania maakonna komplekstõrje spetsifikaadiga. Korje peab toimuma käsitsi või masinaga nii, et välditakse oliivide kokkupuudet maapinnaga. Korje käigus tuleb kasutada võrke või muid korjevahendeid ning korjata ei tohi oliive, mis on kukkunud maha või maapinnale asetatud püsivõrkudele. Keelatud on kasutada keemiatooteid, mis põhjustavad või soodustavad viljade lõhenemist. Transport peab toimuma õhuavadega kastides või muudes õhuavadega jäikades mahutites. Igasugusest materjalist kottide kasutamine on täielikult keelatud. Saak ei tohi ületada 60 kg õlipuu kohta. Saadava õli mass ei tohi ületada 20 % oliivide massist. Kuni jahvatamiseni, mis peab toimuma 48 tunni jooksul pärast koristamist, tuleb oliive hoida õliveskis asuvas õhutatud ruumis jäikades ja õhuavadega mahutites. Õli pressimine peab toimuma mehhaanilisel ja füüsilisel teel, mis võimaldab säilitada nii suures ulatuses kui võimalik oliivide algupäraseid maitseomadusi. Keelatud on töötlus, mida tuntakse „ripasso” nime all, ning ekstraktsioon keemilisel ja biokeemilisel (ensüümide toimel) teel. Samuti on keelatud talgi kasutamine. Pärast pressimist tuleb õli hoida hügieenilistes tingimustes roostevabast terasest mahutites või toiduainete hoidmist võimaldaval viisil glasuuritud savimahutites. Ekstra neitsioliiviõli „Irpinia – Colline dell’Ufita” turustamiseks võib kasutada järgmisi anumaid: kuni 5-liitrised pitseeritud ja sildistatud tumedast klaasist pudelid, portselanist või glasuuritud savist anumad või plekktünnid. Lubatud on kasutada ka fooliumist ja sobivast normikohasest sünteetilisest materjalist 10-milliliitriseid üheannuselisi kotikesi, millel on kehtivate eeskirjadega ette nähtud märked ja mis on kontrolliasutuses nummerdatud. KPN „Irpinia – Colline dell’Ufita” oliiviõli võib valmistada ka mahepõllumajanduslikul teel. Õlipuude kasvatamine ning õli pressimine ja villimine peab KPN-i „Irpinia – Colline dell'Ufita” puhul toimuma punktis 4.3. osutatud tootmispiirkonnas, et tagada toote päritolu ja kontroll, ning samuti sellepärast, et toote transport pakendamata kujul võib põhjustada toote oksüdeerumist või selle algupäraste keemiliste ja organoleptiliste omaduste, sealhulgas eelkõige fenoolsete antioksüdantide ja eriliste lõhnaainete sisaldusest tuleneva rohu- ja tomatilõhna nõrgenemist või kadumist. Polüküllastumata rasvhapete suure sisalduse tõttu võib toode kaotada hapnikuga kokku puutudes, näiteks ümbervalamise, pumpamise, transpordi ja mahalaadimise käigus, oma algupärased organoleptilised omadused, ning see on palju tõenäolisem siis, kui villimine toimub väljaspool tootmispiirkonda.

4.6. Seos piirkonnaga:

Ekstra neitsioliiviõli „Irpinia – Colline dell'Ufita” KPN lõhna- ja maitseomadused tulenevad peamiselt „Ravece” sordi oliividest, mis annavad punktis 4.3. osutatud tootmispiirkonnas kasvatatuna tootele tugeva oliivimaitse, milles on meeldivas tasakaalus mõru ja terav komponent, ning eripärase rohulõhna, milles on tunda rohelist tomatit ja artišokki. Omapärase oliiviõli saamisele aitavad kaasa nii tootmispiirkonna iseloomulikud omadused, nagu mikrokliima ja pinnas, kui ka erilised maaharimis- ja õlivalmistamisviisid, mida Irpinia oliivikasvatajad on läbi sajandite isalt-pojale edasi andnud.

Valdavalt mahe kliima, mille puhul siiski esineb väga madala temperatuuriga lühikesi külmaperioode, ning õlipuuistanduste kõrgus merepinnast on peamised tegurid, mis on pannud otsustama „Ravece” sordi kasuks, sest see talub hästi talvist ja kevadist külma ja lumesadu. Juba rooma ajast alates on siinsetel järskudel nõlvadel, mille kalle on ligikaudu 20 %, rohkem või vähem savisel keskmiselt viljakal veevaesel pinnasel õlipuid kasvatatud. Pinnas on siin lubjane, mergline või savine, kusjuures mergelmullad asuvad peamiselt kõrgendikel ja uhtmullad tasandikel. Talved ei ole kõige külmemad ega suved liiga palavad, mistõttu on kliima tervikuna olnud sajandite vältel eriti sobilik õlipuude kasvatamiseks. Aastane sademetehulk on ligikaudu 700 mm ning temperatuur langeb harva alla nulli ja vaid ülilühikesteks perioodideks kuni – 4 °C; keskmine temperatuur on 18 °C. Kõik need tegurid kokku annavad siinsele oliiviõlile keemilised ja organoleptilised omadused, mis eristavad seda kõigist muudest õlidest, mistõttu vajab see unikaalne toode väärtustamist ja kaitset. Juba 1517. aastast pärinevas Ariano katedraali kapiitli varade loendist võib leida „viinapuuistanduse vastasnõlval viis terrassi, kus kasvab kaks õlipuud”, samuti võib näha Amando lähendal voolava oja nimes „Fontana dell'oliveto” (õlisalu allikas) viidet õlipuude kasvatamisele; samas tekstis räägitakse veel „Cerrito viinapuuistandusest, kus on mõned õlipuud”, „Strabella puuviljaaiast, kus on neliteist õlipuud”, „Cupe d'Ariano nõlval asuvast puuviljaaiast, kus kasvavad õlipuud”, „tasandikul asuvast puuviljaaiast, kus on õlipuid”. Eriti kiire arengu tegi õlipuukasvatus kõnealuses piirkonnas XIX sajandil, nii et 1893. aastal tegutseb seal, asula sees või selle lähiümbruses, juba 29 õliveskit (Nicola Flammia, „Storia della Città di Ariano”, 1893). Nicola Flammia kirjutab ka, et parim pinnas õlipuude kasvatamiseks on S. Liberatores, Ottaggios, Cerretos, Viaggianos, s.o kõrgusel 400–600 meetrit üle merepinna, kus toodeti toona igal aastal „Õli, amforates, kokku 50 000tomolot (endisaegne mõõtühik), iga amfora 2 265 grammi”, liitrihinnaga 1 liir 30 santiimi, kuna terve amfora maksis 3 liiri. Nime „Ravece” kasutas esimest korda piiskop Diomede Carafa 1517. aastal avaldatud teoses „Platea Urbis et foranea”, millest saame teada, et San Matteo koguduse kiriku juurde ehitatud San Nicola kabelil oli „Ravece-aed (hortale di ravei) Salas”, 1580. aastal kasutas seda sõna ka piiskop Donato de Laurentiis oma „Jalutuskäigus põldude vahel”, milles samast aiast rääkides ütleb autor: „seal oli Ravece-aed (hortale di ravei)”.

4.7. Kontrolliasutus:

Nimi: IS.ME.CERT.

Aadress:

Via G. Porzio — Centro direzionale Isola G/1, Scala C, 13o piano, int. 98 80143 — Napoli ITALIA

Tel. +39 0817879789

Faks +39 0816040176

E-post: info@ismecert.it

4.8. Märgistus:

Kaitstud päritolunimetuse „Irpinia – Colline dell'Ufita” nimi peab olema sildil selgete, kustutamatute tähtedega, mis eristuvad värvitoonilt nii sildist endast kui kõigist muudest sellel olevatest märgetest. Lisaks peab sildil olema allpool kirjeldatud logo ja ühenduse kaitstud päritolunimetuse tunnus. Toote logo viitab Ariano käsitsi maalitud keraamilise taldrikule ja kujutab 13 kroonlehega lilleõit (kasutatud on kollast, oranži, punakaspruuni ja kastanipruuni värvi), mis ümbritseb kroonina toote nimetust „Irpinia Colline dell'Ufita”. Nimetus on kirjutatud ringikujuliselt kirjatüübi Post Medieval versioonis Medium valgete tähtedega tumepruunile taustale. Logo keskel on peene oranži servaga valge sõõr, millel on valgel taustal kirjatüübi Rotis Semisans täispaksus kirjas mustade tähtedega ringikujuliselt väljend „OLIO EXTRAVERGINE DI OLIVA D.O.P.”. Sõõri keskel on muistset karolingide kirjatüüpi beneventanat jäljendavas käekirjalises kirjatüübis mustade tähtedega nimi „RAVECE”. Valge sõõri all on lilleõie peale joonistatud Itaalia kujutis, millel on pruuni pallikesega märgitud Ufita piirkond. Soovi korral võib kasutada viidet mahepõllundusele.

(1) CVr % vähemalt 20